Jürgen Ligi

**Jürgen Ligi** (sündinud 16. juulil 1959 Tartus) on Eesti poliitik, VIII–XV Riigikogu liige.

Ta on Eesti Reformierakonna aseesimees. Aastatel 2005–2007 oli Jürgen Ligi Eesti kaitseminister ja 2009–2014 rahandusminister. Taavi Rõivase teise valitsuse haridus- ja teadusminister (8. aprillist 2015 kuni 12. septembrini 2016) ja seejärel välisminister.

23. juulist 2024 on ta rahandusminister.

Maailmavaatelt on Jürgen Ligi liberaal.

## Haridus
Ligi on lõpetanud 1977. aastal Tartu 2. Keskkooli, 1982. aastal Tartu Riikliku Ülikooli majandusgeograafia erialal ja 1993. aastal Tartu Ülikooli välismajanduse erialal. Õppinud aastatel 1993–1995 Estonian Business Schooli MBA programmis (lõpetamata).

## Riigikogu liige
Ta on kuulunud Riigikogu VIII, IX, X, XI ja XII koosseisu ning kuulus XIII Riigikogu koosseisu kuni haridus- ja teadusministriks saamiseni.

Ta kandideeris 2023. aasta valimistel Riigikokku, kogus valimisringkonnas nr 8 (Järva- ja Viljandimaa) 5797 häält ning osutus valituks.

## Kaitseminister
10. oktoobrist 2005 kuni 5. aprillini 2007 oli ta kaitseminister Andrus Ansipi esimeses valitsuses.

## Rahandusminister
Jürgen Ligist sai Eesti rahandusminister 2009. aasta juunis. Rahvusvaheline majandusväljaanne Emerging Markets nimetas Jürgen Ligi areneva Euroopa 2010. aasta parimaks rahandusministriks.

Rahandusministrina juhatas Jürgen Ligi valitsuskomisjoni rahapesu ja terrorismi rahastamise tõkestamist puudutavate küsimuste lahendamise koordineerimiseks. Selle komisjoni protokollid näitavad, et komisjoni esimehena osales Ligi 18 koosolekust vaid kahel. Hiljem on selgunud, et Danske Eesti üksusest liikus perioodil 2007–2015 läbi enam kui 200 miljardit eurot hämarat raha.

2011. aastal kandideeris ta Eesti Panga presidendi ametikohale.

2012. aastal võttis Jürgen Ligi korduvalt sõna seoses Reformierakonna rahastamisskandaaliga. Muuhulgas kritiseeris ta skandaali algatanud Silver Meikarit, Kaja Kallase blogisissekannet Riigikogu liikmete eetikakoodeksi teemal ja meeleavaldusi korraldanud kodanikuliikumist "Aitab valelikust poliitikast". Ligi sõnavõtud pälvisid omakorda ohtralt kriitikat.

22. oktoobril 2014 avaldas Jürgen Ligi Facebookis postituse, milles nimetas sotsiaaldemokraadist haridus- ja teadusministrit Jevgeni Ossinovskit "sisserändaja pojaks roosast erakonnast". Seda kritiseerisid teravalt paljud poliitikud ja avaliku elu tegelased. Järgmisel päeval Ligi vabandas ja hiljem kustutas ka oma furoori tekitanud postituse. Avalikkuse ette toodi ka see, et Ossinovski oli varem nimetanud Ligit "ebaadekvaatseks Napoleoni kompleksiga teismeliseks tatikaks, kes pole küps olema minister". 26. oktoobril 2014 esitas Jürgen Ligi seoses oma postitusega peaminister Taavi Rõivasele palve rahandusministri kohalt tagasiastumiseks. Peaminister Rõivas teatas, et Ligi tagasiastumispalve presidendile esitamisega ta ei kiirusta. 3. novembril lahkus Ligi ametist.

## Haridus- ja teadusminister
8. aprillist 2015 kuni 12. aprillini 2016 oli Jürgen Ligi Taavi Rõivase teises valitsuses haridus- ja teadusminister.

## Kohalike omavalitsuste volikogude valimistel

Ta kandideeris 2025. aasta kohaliku omavalitsuse volikogude valimistel Kristiine linnaosas, kogus 888 häält ning osutus valituks.

## Töökäik

* Plaaniinstituut, ökonomist 1982–1989
* Saaremaa ATK, peaspetsialist 1989
* Kaubandus-Tööstuskoja Saaremaa osakonna juhataja 1989–1990
* Ettevõtluskonsultant 1992
* Kaarma Vallavalitsus, majandusnõunik 1992–1993
* EVEA Panga Kuressaare filiaal, juhataja 1993–1995
* VIII Riigikogu 1995–1999
* IX Riigikogu 1999–2003
* X Riigikogu 2003–2005
* Kaitseminister alates 10. oktoobrist 2005 kuni 2. aprillini 2007
* XI Riigikogu liige alates 2. aprillist 2007, alates 17. aprillist 2007 Riigikogu rahanduskomisjoni esimees
* Rahandusminister 4. juuni 2009 – 3. november 2014
* Haridus- ja teadusminister 8. aprillist 2015 kuni 12. septembrini 2016
* Välisminister 12. septembrist 2016 kuni 23. novembrini 2016

## Tunnustus
* 2011 – Eesti Kaubandus-Tööstuskoja I klassi aumärk
* 2011 – Riigivapi III klassi teenetemärk
* 2013 – maksumaksja vaenlane
* 2014 – maksumaksja vaenlane

## Isiklikku
Jürgen Ligi on Herbert Ligi poeg ja Priit Ligi vend. Tema vanaisa oli akadeemik Harri Moora ja vanaema Aliise Moora. Tema tädi oli geograaf Ann Marksoo. Tema õde, luuletaja Katre Ligi on abielus Hando Runneliga. Ligil on pojad Sander ja Rasmus. Jürgen Ligi tädipoeg on Martin Herem.

2015. aasta algul sai Ligi kiiruseületamise eest 120 eurot trahvi, kuna sõitis 90 alas kiirusega 113 km/h. Ligi palus vabandust Facebookis.

Ligil on alates 2024. aasta kevadest Värskas Õrsava järve lähedal maakodu.

## Viited

## Välislingid

* Lühitutvustus Riigikogu lehel
* Jürgen Ligi saates "Kukul külas", 14. oktoober 2007, 1. osa, 2. osa
* 20. Juni 2012, "Euro-Krise: Der nächste Juncker sollte ein Este sein", Der Spiegel Online
* Kadi Viik "Jürgen Ligi ja rääkiva koera sündroom" ERR, 5.11.2012
* Epp-Mare Kukemelk "Naispoliitikud peavad Ligi väljaütlemisi seksistlikuks ja matslikuks" Delfi, 7. november 2012
* Peeter Raidla "Jürgen Ligi: riigi rahakott praegu 500eurost tulumaksuvaba miinimumi välja ei kannata" Järva Teataja, 9.02.2013
* "Jürgen Ligi: mina ei oleks pooli hiljutisi ministreid määranud" ERR, 10. märts 2023
*Kaur Maran. „Eestil pole kunagi olnud nii head rahandusministrit kui mina“, ekspress.delfi.ee, 23.7.2024
*Huko Aaspõllu. Ligi: siis ei julge keegi lapsi teha, kui ütleme, et me oleme järgmised (intervjuu), err.ee, 27.7.2024